  Майя Бывальцева Таяз кынман висёнъёс вӧлмон вакытэ Удмуртиын АН3N2 гриппен черлан нырысетӥ учыръёсты шараязы. Со Ижкарысь ньыль пиналъёс, ивортӥз Роспотребнадзорлэн элькунъя управлениезлэн пресс-службаез. Удысэтын тодэ вайыто, пуэдэсь утиськонын тужгес пайдалыкоез амал – вакцинаци. Азьвыл аръёсты чаклано ке, прививка пуктэмъёс пӧлын зол висён но секыт бервылъёсыз пусъемын ӧвӧл. 2-тӥ толсурлы Удмуртиын 313 сюрс 619 адями грипплэсь прививка пуктӥз. Эм ужасъёс пӧлысь 26,2 процентэз пуэдлэсь вакцинациез ортчиз, дышетонын – 23 процентэз, вузкаронын – 18,8 процентэз, юрттӥськет сётонын – 36,1 процентэз, транспортын – 18,9 процентэз, коммунальной удысын – 29 процентэз, калыкез сюдонын – 18,8 процентэз. Грипплэсь прививка пуктэмъёс туж ӧжыт студентъёс пӧлын – 2 процентэз гинэ, озьы ик 60 арессэс ортчем арлыдоос пӧлын – 9,2 процентэз. Бадӟымъёслы пуэдлэсь прививка пуктон ласянь азьмынӥсьёс пӧлын Дэри но Балезино ёросъёс. Вакцинацие пыриськемъёс ӧжытгес Якшур-Бӧдья, Пичи Пурга но Ува ёросъёсын. Тодэ вайытом, пуэдлы пумит вакцинаци Удмуртиын 1-тӥ куарусёнэ кутскиз. Элькунын прививкаез ӧжытсэ 765 сюрс адямилы пуктыны чаклало.  Тегъёс: Ижкар Роспотребнадзор Удмуртия грипп прививка  